khistorydata/jeongjo-sjw-relations huggingface dataset:
정조 3년
己亥九月十六日午時。上御誠正閣。左承旨入侍時。行左承旨鄭民始。假注書徐鼎修。記事官李信祜鄭東浚。以次進伏訖。上命書傳敎曰。禮房承旨馳詣受香所奉審。祭物祭器看審。諸執事進排官。亦爲摘奸以來。又命書傳敎曰。信箭折傷罪人。被囚多日。尙不捧供。豈其無傳敎而然耶。今日內使之具格取招。仍卽照律以聞。上曰。奎章閣一提調入侍。奎章閣提調徐命膺進伏。上曰。奎章閣誌。甚是詳備。皆有條理。善爲之矣。此後如有可以追入者。次次補入。可也。上曰。左副承旨入侍。左副承旨李在學進伏。命讀奏公事。命民始先退。上曰。奉審承旨入侍。右承旨徐有防進伏奏曰。臣承命馳詣受香所奉審。祭器祭物看審。諸執事進排官摘奸則無頉矣。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐。右副承旨沈念祖坐直。同副承旨南鶴聞坐直。注書李兢淵呈辭一員未差。假注書徐鼎修藥院直趙興鎭仕直。事變假注書黃仁炫仕。
정조 3년
南鶴聞啓曰。大司憲宋文載。執義兪彦鏶。掌令金鍾厚李身晦在外。持平徐有成疏批未下。尹行履傳旨未下。今日以監察茶時之意。敢啓。傳曰。知道。
정조 3년
傳于鄭民始曰。兵曹判書入侍。
정조 3년
南鶴聞啓曰。實錄廳持去壬戌甲申乙酉年日記。合三十八卷。先爲還來之意。敢啓。傳曰。知道。
정조 3년
傳于南鶴聞曰。同副承旨入侍。
정조 3년
黃仁炫書啓。臣敬奉聖旨。馳往傳諭于北部嘉會坊齋洞戶曹參判宋德相所住處。則以爲。臣以多臺嫌遞。情跡不安。昨今講筵。亦不敢赴入。方切耿耿矣。伏蒙特遣近侍。慰諭備至。使之入參召對。臣於是。不勝惶感罔措。顧身雖略有難便情私。聖敎至此。謹當趍詣講席伏計云矣。敢啓。傳曰。知道。
정조 3년
又書啓。臣敬奉聖旨。馳往傳諭于北部順化坊壯義洞副司直金亮行所住處。則以爲。臣之病狀。四五日危劇矣。伏蒙醫藥之恩。自日昨幸有減勢。區區惶感。曷有其極。第今咳喘昏眩之症。猶未夬去。故竊擬益加調治。以爲旬前登對之計矣。又伏承下問。悚隕之至。不知所達云。敢啓。傳曰。知道。
정조 3년
又書啓。臣敬奉聖旨。馳往傳諭于北部順化坊壯義洞副司直金亮行所住處。則以爲臣之病勢。雖無所減。而恩敎屢勤明。當力疾祗詣云矣。敢啓。傳曰。知道。
정조 3년
行都承旨洪國榮宿衛所直。行左承旨鄭民始坐直。右承旨徐有防坐。左副承旨李在學坐。右副承旨沈念祖坐。同副承旨南鶴聞坐直。注書李兢淵呈辭一員未差。假注書徐鼎修藥院直趙興鎭仕直。事變假注書黃仁炫仕。
정조 3년
傳于鄭民始曰。左副承旨入侍。
정조 3년
傳于南鶴聞曰。明日朝講爲之。
정조 3년
徐有防。以孝徽宮守奉官。以入番宗室意啓曰。本宮忠義衛。凡科場時。受暇赴擧。已有舊規矣。今此監試初試時。忠義衛宋喆休韓翼商。皆當赴擧云。假忠義一員。卽爲差出。以爲致齋入番之意。分付該府。何如。傳曰。允。
정조 3년
洪國榮鄭民始徐有防李在學沈念祖南鶴聞箚曰。伏以。天之道反則災也。災固不虛。而其捷影響也。夫雷。始收聲於八月之內。則九月以後而作者。乃反而災也。說者曰。九月非閉藏之月。或無怪其轟燁之異也。臣等竊以爲。先事而戒。憂明而慮治者。卽不易之義也。此所以九月之災。甚於十月。今年之災。危於去年。嗚呼。殿下明主也。又何爲而致此歟。人心狃安而循常。滔滔度了。或有一災一異之降。則擧皆警懼於當日。上而有修省之敎。下而有陳勉之辭。相顧皇汲。若將轉災而爲祥。無奈一日二日。便屬過去光景。不出旬日之間。遽已嬉嬉恬恬。不復知有恐懼事。由是而觀之。天烏得而不怒。災烏得而不生也。殿下之御極。今纔三載矣。元年水爲災於東南。二年風爲災於南。今年始幸四方之大熟。而雷又如期而至。告戒丁寧。竊恐於昭上天。念下民之顚連。雖有穰穰之錫。而萬化之原。猶有所未盡。故爲之示警於殿下歟。嗚呼。今日之國事。何莫非痛哭流涕者。而語曰未有遺其本而治其末者也。凡發於政令。施於中外者。卽心之末也。愼於幽獨。驗於體用者。心之本也。苟本不能立。而徒務乎末者。譬如爝然之光。不能久明。涓滴之流。不能達遠。顧何嘗有益於本。而適足以無捄其末也。嗚呼。今日之國事。得無近於是。而至仁之天。未嘗不眷眷於殿下而然也。召災在卽。其應在後。爲人主者。不自其召之易。而每或忽於應之遠。倘於對越之時。默究所以召之之由。預講所以弭之之方。則無往非修省之日。無往非修省之年。本原之地。操存如許。則雖欲召災。災其生乎。臣等膚淺之言。不能精理。考其旨則亦不外於端本之道。是固應天以實之意也。惟殿下毋忽焉。傳曰。所陳切實。當猛省矣。
정조 3년
領議政金尙喆。左議政徐命善箚曰。伏以。朝見靑臺之報。夜有轟燁之異。節屆收聲。此曷故也。伏想高拱對越。丙枕靡安。顧今摠攬機務。聖治日勤於乾惕。晉接經筵。聖學日懋於進修。朝野少事。化理淸明。庶幾體信達順。休祥日臻。而仁愛之若是告戒。臣等誠返復而不得其說矣。其或王道蕩蕩。朝著粗靖。則聖心以爲治安而然歟。年穀穰穰。民憂差寬。則聖心自底亨豫而然歟。懲討不嚴。而三司無準請之期。綱紀不振。而百度有委靡之慮。卽此數者。未必不爲咎徵之一端。而若其寅亮承佐之責。惟輔相是耳。如臣等無似。當退不退。久據匪據。徒竊廩祿。無所猷爲。使至尊獨憂於上。而治效尙遲於下。有相如此。安得不召災而致異也。苦情血懇。不但爲責免之故事而已。倘殿下赫然奮勵。莫曰旣治旣安。益軫愼終如始之戒。使世道丕變。國勢冞固。而若臣等已試蔑效者。不少假借。亟賜斥退。則半夜一聲之雷。在殿下其將爲法家拂士。今日消弭之道。亦豈外此。臣等治箚將上之際。伏讀傳敎下者。縷縷累百餘言。反之聖躬。字字出於側修之盛意。至有減膳三日之敎。六責三言。何以加此。臣等莊誦激仰。益不勝欽歎。今殿下若以修省於今者。毋或暫弛於後。雖其無災之時。常若有災之日。則何患災沴之不消也。惟聖明懋哉。答曰。省箚具悉卿等之懇。今日之災。致自否德。卿等何有。卿等安心勿辭。經筵有命。卽起造朝。仍傳曰。此批答。遣史官傳諭于領左相。
정조 3년
校理嚴思晩金翊休。副校理沈煥之等箚曰。伏以。今玆季秋之月。天忽大雷以風。仁愛我殿下。警告我殿下。不啻若耳提而面命。未知聖朝有何闕矢。而致此轟燁之異也。臣等雖不敢指爲某事之應。以招傅會之譏。天人不遠。感應靡忒。則恐懼修省。轉災爲祥之機。亦安知不在於斯歟。惟我殿下卽祚以來。嚴恭寅畏。宵旰憂勤。上以懋昭事之誠。下以盡旁招之禮。風雨熄災。年穀致豊登之喜。誠意交孚。宿德有彙征之美。泰平之休。淸明之化。凡在朝野。擧皆拭目而顒瞻。是宜上穹垂佑。景貺潛周。而乃有此可驚可愕之災。臣等相顧憂難。誠未曉其故也。噫。災不虛生。必有所召。臣愚死罪。不敢以今日之災。歸之於無緣而致也。伏念殿下。憂民之意。非不摯矣。而蔀屋之實惠未敷。來諫之誠。非不勤矣。而公車之讜言無聞。地部盡節省之方。而尾閭之泄莫杜。宮闈軫儉約之道。而侈靡之風難祛。章奏之賜批。或踰旬日。狀牘之稟決。動經時月。勤勵之效未著。因循之習漸痼。以至於君讐國賊。尙今假息。王章不擧。輿憤莫洩。是豈天討有罪。五刑五用之意哉。今此數者。罔非政刑之未盡修擧。則尙何望其天心悅豫。災沴消熄也。先儒云。毋以蒼蒼者爲遠。求諸視聽言動之間。人主一心。卽昭昭之天也。一念之善。景星卿雲。一念之惡。疾風雷雨。倘殿下蜎涓蠖濩之地。幽獨隱微之際。益加端本之工。以爲出治之源。方寸瀅澈。表裏罔間。則將見心和氣和。而天地之和應矣。桑穀之枯。熒惑之徙。豈獨專美於古。于以莅民而可期惠澤之旁流。于以求言而可致謇諤之成風。至若節財崇儉。卽一轉移間事。而淵然深思。赫然奮發。奉天行誅。剪滅凶逆。此其時也。惟殿下念哉。答曰。省箚具悉。已諭於政院之批矣。
정조 3년
己亥九月初八日午時。上御誠正閣。召對入侍時。參贊官洪國榮。經筵官宋德相。經筵官金亮行。侍讀官嚴思晩。侍讀官金翊休。假注書徐鼎修。記事官李信祜鄭東浚。以次進伏訖。思晩進讀近思錄。自學本是修德。止人不可及也。上又讀一遍訖。思晩曰。有德者必有言。德者本也。言者末也。有德然後有識見。有識見然後可以言矣。退之因文悟道。故有倒學之難。蓋言不可不愼也。易系曰。君子居其室出其言。善則千里之外應之。不善則千里之外違之。言出乎身加乎民。人君之言語。卽絲綸而本諸實德。然後可以感化百姓。若不於實德上做去。徒言辭而已。則何以感化乎。此等處正好留念矣。精密嚴恕四字。爲進德之要。蓋不精則粗。不密則疎。政令事爲之間。若思之又思。俾得其精。則自然無疎漏之患。嚴以濟恕。然後剛柔得中。若徒尙其嚴。則易歸於猛。徒尙其恕。則易歸於流矣。伏願深體此章之旨焉。忠誠貫於金石者。專一之謂也。金石甚堅頑。而亦可以貫透。則誠之所到。無所不感。卽伏聞傳敎下者。以昨夜之雷異。十行絲綸。惻怛溫諄。臣不勝欽仰之至。若於此時。益加修省之工。發號施令之際。惟以誠之一字。孜孜篤念。則轉災爲祥之機。亦在於此矣。深加聖念好矣。翊休曰。上番以精密嚴恕之義敷陳。而嚴恕二字。尤爲較重。爲政之有嚴有恕。惟視道理之當否而已。周濂溪雖以一守宰。凡厥爲政。當嚴而嚴。當恕而恕。務盡道理。而以今朝家刑政言之。伏見頃日傳敎下者。刑曹徒流之律名稍重者。特命司寇之長。審理文案。克盡當恕之道。欽恤之德意。臣固欽仰。而至於三司合辭中。君讐國賊。屢年爭執。尙未蒙允。天討不行。輿憤益激。豈不有欠於當嚴底道乎。惟願嚴字上益加體念焉。德相曰。臣則前後經筵。旣已屢登。而此儒臣初登筵席。使之敷陳文義。而自上亦爲下詢好矣。上曰。卿亦先爲敷陳。可也。德相曰。人之見識出於學。而韓愈則徒言而無實學。故未免爲倒學。若無踐履而徒言語。如木之無根。水之無源矣。胸中灑落。可謂善形容周濂溪矣。明道先生爲學治人之工。無不詳備於行狀一篇中。於此可見其氣像矣。上曰。爲臣當忠。爲子當孝。此是當然之理。而窮極其所以然之理。乃窮理之工也。如射者之有的。行者之有止。然後可免過不中之患矣。亮行曰。聖敎誠然矣。德相曰。辨而不間。註以爲亦不絶之。此甚可疑矣。上曰。余於此句。未及理會。而蓋開物成務。聖人之道也。凡於接物之際。辨其是非。使之自新。而亦不至於斥絶之境。則可見明道忠恕之意也。亮行曰。聖敎誠至當。而此等處活看好矣。上曰。金儒賢亦陳文義。可也。亮行曰。涵養德性之工。可見於論語矣。聖人氣像。則可見於明道行狀。此等文字。不可一番看過而已。必反覆體認好矣。上曰。所陳好矣。上曰。參贊官亦陳文義。可也。國榮曰。臣則別無可陳者矣。亮行曰。孔孟後諸賢。無生知之姿。擧皆變化成德。而惟明道先生。姿稟甚高。德器天成。繼旣絶之學於千載之後。其功大矣。德相曰。二程姿稟工夫。各自不同。明道姿稟。尤似高矣。亮行曰。恐不必層節於二程矣。明道則不幸早世。故工夫猶未盡就。伊川則享壽而盡其工夫。故畢竟成就。若是高明。而豈有層節於其間乎。上曰。明道若存。則王安石亦有感化之道乎。亮行曰。其時程子若生存。庶可化矣。亮行曰。王安石才學甚高。而但有固執。畢竟與善類背馳。而末流之弊。至於亡國。此皆執拘所致。而亦可見心術不正處矣。德相曰。學術旣誤。故有固執矣。國榮曰。此皆呂惠卿之罪也。上曰。安石之意。蓋取惠卿之巽軟。而姑先同事。至於新法盡行之後。將欲復用善類。而惠卿不退。子䨦先死。故其計未成矣。程子曰吾黨激成之此言好矣。司馬溫公一變新法。太過矣。上曰。司馬溫公。力行則過而致知不足。故不害爲重厚君子。而不能無病處矣。新法豈可不好。而五日之內。若是其盡變乎。亮行曰。聖敎誠然。先儒有此等議論矣。上謂亮行曰。日氣過涼。旅次調病。能無添損之節乎。亮行曰。臣本有奇疾。氣息常奄奄。故蟄伏草野。不敢爲出門之計。伏蒙聖上不世之殊遇。感激怵畏。他不暇顧。扶羿上來。而賤病適又添苦。至蒙醫藥之賜。屢日調理。今始登筵。不勝惶悚矣。上曰。驪上暫見。而行事怱擾。未得咨訪爲治爲學之方。至今惋嘆于中矣。今幸從容登對。庶副如渴之意。實爲欣滿。亮行曰。聖學高明。何待臣等膚淺之言。而傅說曰。知之非艱。行之惟艱。張橫渠曰。爲萬世開太平。先正曰。當以聖人爲法。伏望此等處留念焉。上曰。所陳果好矣。德相曰。去夜雷電。實非尋常。而伏見朝下備忘。罪已求助。辭旨懇懇。臣奉讀再三。不勝感祝之忱矣。應天之道。在於實不在於文。而實心做去。亦必自愼獨始焉。是臣區區之望也。上曰。卿言切實矣。亮行曰。臣跧伏野外。或見絲綸之下布者。未嘗不莊誦感嘆。而區區愚見。竊以爲。命令之間。或不無急遽。此由涵養之工未篤而然矣。上曰。所言誠是矣。當體念矣。德相曰。問議事。下詢此儒臣好矣。亮行曰。先正每以許衡黜享事眷眷。而其時則朝報筵說。或有流入彼中之慮。故有志未就。而今則與其時有異。足可爲之矣。上曰。我國一遵華制。許衡配享。已自皇明朝爲之。則今遽黜享。似不無如何故耳。此非先正未及就之事也。且許衡不過登進士於宋朝。而許身於胡元。則謂之失身可也。而斥之以失節過矣。若以其被髮左袵爲累。則其時滔滔天下。莫不皆然。恐不必以此獨爲罪也。肅廟朝朴泰輔諸人。亦以爲不急而未果矣。亮行曰。非謂其失節也。以其身事夷狄之君故也。上曰。當商量矣。亮行曰。祝辭事亦當釐正矣。孝廟朝。金壽增以太學生。上疏請改。而其時時勢有掣礙。故不得爲之矣。國榮曰。孝廟時以此事生梗於彼中。而至以其時收議。皆爲入送矣。德相曰。其時自點之黨。引胡兵壓境。故孝廟引咎自當。得以無事矣。亮行曰。婦人首飾。臣則固未知何制爲可行矣。上曰。禁髢髮。乃所以祛侈風。而若出華冠。則飾以珠玉。其費殆有過焉矣。亮行曰。若得可以無弊之制而行之。則好矣。而不然則雖用髢䯻。禁其太侈。使不得過費。則此雖下策而無妨矣。上曰。此外亦有可達者乎。亮行曰。民生困瘁。專由於侈風之漸盛。而已成痼弊。有難猝變。第自上躬先爲導率。以大禹之菲衣惡食。衛文之大布大帛爲心。則庶有觀感丕變之效矣。頃於陵幸時。適見掖隷服飾太侈。無異倡優。近屬如此。則下民何責。此等處留念焉。上曰。卿言果切中時弊。此後當着實禁之矣。亮行曰。懲逆尙今未行。誠可悶也。目今百千萬事之玩愒委靡。皆由於朝廷之上。典章不申故也。至於樂任事。名出鞫招。罪狀狼藉。則不徒不正典刑。又至全拔於明義錄中。此亦處分之極爲過中處也。上曰。卿言甚是。而蓋爲慰悅慈心。有此不得已之擧也。亮行曰。聖意所在。非不仰認。而至拔明義錄則過矣。上曰。此言是矣。亮行曰。殿下圖治四載。尙無顯效。區區愚衷。實莫曉其故也。亂逆之變。每年層生。大族多傷。人心尙未鎭定。此甚可悶。自上稍思鎭安之道。使反側自安。龍蛇爲赤子。則豈不好哉。其中干犯之不甚大段者。間間疏辨則亦好矣。上曰。卿言果好。當留意矣。德相曰。當處分者則卽爲處分。當疏辨者則卽爲疏辨好矣。上曰。日氣甚寒。儒賢病餘似難久坐。今姑先退。好矣。亮行曰。臣之病狀如此。難望更登前席矣。上曰。必爲更見。予所深望也。上曰。金儒賢病餘行步甚艱。注書扶下層階。可也。命退。諸臣以次退出。
정조 3년
己亥九月初八日酉時。上御誠正閣。左承旨入侍時。行左承旨鄭民始。假注書徐鼎修。記事官李信祜鄭東浚。以次進伏訖。上命讀奏公事。上曰。今年年事何如云耶。民始曰。八路俱爲大豐。而兩南則尤爲豐登云矣。上曰。舊還停捧。亦爲民間一分之惠乎。民始曰。今年雖幸登豐。若盡捧舊還。則農民秋收。必無餘蓄。而無豐年之效矣。今番停捧之敎。實爲莫大之惠矣。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐直。右副承旨沈念祖坐直。同副承旨南鶴聞坐。注書李兢淵呈辭一員未差。假注書徐鼎修藥院直趙興鎭仕直。事變假注書黃仁炫仕。
정조 3년
徐有防啓曰。明日常參經筵。取稟。只晝講。
정조 3년
傳于沈念祖曰。都承旨入侍。
정조 3년
南鶴聞啓曰。明日朝講。兩司無進參之員。除在外。疏批未下。傳旨未下外。正言李師濂。待明朝牌招。以爲進參之地。何如。傳曰。允。
정조 3년
傳于徐有防曰。下直守令。朝講同爲入侍。
정조 3년
徐有防啓曰。來十一日輪對。取稟。傳曰。爲之。
정조 3년
有政。吏批。判書金鍾秀在外未肅拜。參判兪彦鎬進。參議李秉模式暇。右承旨徐有防進。吏批啓曰。判書金鍾秀在外未肅拜。參議李秉模式暇。小臣獨政未安。何以爲之。敢稟。傳曰。仍爲之。以李命勳爲獻納。權以綱爲修撰。朴祐源爲副修撰。金亮行爲工曹參議。權應奎爲兵曹正郞。兪任柱爲宗簿主簿。金思善爲社稷直長。柳誨爲司饔奉事。水原府使單金憙。學諭二單。車信用楊致鶴。
정조 3년
兵批。兼判書洪樂性進。參判李義翊未肅拜。參議李亨逵入直進。參知李亨元病。同副承旨南鶴聞進。金光默爲副司直。尹行元趙鼎鎭金宇鎭沈樂洙爲副司果。
정조 3년
以修撰李儒慶牌不進罷職傳旨。傳于徐有防曰。只推。
정조 3년
南鶴聞啓曰。明日次對。兩司當爲進參。除在外疏批未下。傳旨未下。引避退待外。未肅拜人員。待開門牌招。何如。傳曰。允。
정조 3년
傳于沈念祖曰。刑曹諸堂持所抄文案。明日食後來待。
정조 3년
徐有防。以吏曹言啓曰。來庚子式年監試初試試官。今方擬入。而其中前掌令尹弼秉時無職名。令該曹口傳付軍職。何如。傳曰。允。
정조 3년
兵曹口傳政事。尹弼秉爲副司果。
정조 3년
實錄郞廳。以摠裁官意啓曰。本廳堂上李徽之。除拜外任矣。其撰次年條。餘旣不多。自前文苑之臣。如有旣受之纂役。則雖或移職。亦多修呈之例。使之辭朝前。專意編摩。從速訖役。何如。傳曰。允。
정조 3년
徐有防。以奉常寺官員。以都提調提調意啓曰。東籍親耕田所種稻太兩種。今九月望前。當爲成熟之意。敢啓。傳曰。攝刈。
정조 3년
又以奉常寺官員。以都提調提調意啓曰。東籍親耕田所種皮唐黍打作。則所出爲一石九斗。豆打作。則所出爲一石五斗。皮粘粟打作。則所出爲一石七斗之意。敢啓。傳曰。知道。
정조 3년
南鶴聞。以義禁府言啓曰。前獻納韓光近禁推事。傳旨啓下矣。韓光近時在京畿金浦地云。依例發遣府羅將拿來。何如。傳曰。待待命拿囚。
정조 3년
己亥九月初九日申時。上御誠正閣。左承旨入侍時。行左承旨鄭民始。假注書徐鼎修。記事官徐龍輔鄭東浚。以次進伏訖。上命民始讀奏公事。上曰。右副承旨入侍。右副承旨沈念祖進伏。上曰。昨見金儒賢病氣。尙未快差。可悶。念祖曰。近來則比前頗減云矣。上曰。金儒賢詩文。亦善爲乎。念祖曰。詩則善爲之矣。上曰。我國行文。終不如詞律矣。念祖曰。果然文不如詩矣。上曰。我朝文集中。抄出諸名家。作一成書。有如百三名家之例而爲之。何如。念祖曰。臣嘗於此。有區區之心。而姑未就之矣。我東名家。亦多可觀。而年代漸遠。卷帙散落。古人積功。今幾泯絶。此甚可惜。若就其中抄出成書則誠好矣。上曰。承旨如有意。第爲抄出則好矣。念祖曰。謹當爲之矣。上曰。許衡黜享事。宋儒賢已有所陳。而此亦有難處者矣。念祖曰。以其失身於胡元。而有是非矣。上曰。然矣。謂之失身則可。而謂之失節則過矣。且儒賢議論。以其胡人而左袵也。故當黜云。此議姑未知如何矣。命退。諸臣以次退出。
정조 3년
南鶴聞啓曰。司憲府大司憲宋文載。執義兪彦鏶。掌令金鍾厚李身晦在外。持平徐有成疏批未下。尹行履傳旨未下。今日以監察茶時之意。敢啓。傳曰。知道。
정조 3년
傳于南鶴聞曰。都承旨入侍。
정조 3년
鄭民始。以都摠府言啓曰。今日入直宣傳官武兼及有廳軍士。當爲中日習射。自上方在減膳中。復膳間依例停止之意。敢啓。傳曰。知道。
정조 3년
傳于李在學曰。晝講次對入侍。
정조 3년
傳于南鶴聞曰。大臣刑曹堂上入侍。都承旨同爲入侍。
정조 3년
以獻納李命勳牌不進罷職傳旨。傳于南鶴聞曰。只推。
정조 3년
徐有防。以禮曹言啓曰。今九月初八日所下傳敎中。自今日減膳三日事。命下矣。三日之限。止於今日。自明日依例復舊封進之意。分付。何如。傳曰。允。
정조 3년
鄭民始。以兵曹言啓曰。慶熙宮衛將鄭東仁李琦龍。俱以身病猝劇。呈狀乞遞。輪番之任。不宜久曠。竝今改差。何如。傳曰。允。
정조 3년
又以兵曹言啓曰。新除授北虞候鄭冑新老母。今年八十四歲。法不當遠離赴任。呈狀乞遞。虞候之親年七十五歲以上許遞其任。已有定式。依法例改差。何如。傳曰。允。
정조 3년
平安監司李徽之疏曰。伏以。臣本昏謬。事多不省。曩獲罪戾。薦承嚴旨。辜在難赦而罰止薄罷。杜門頌愆。只自惶蹙。不意玆者。聖恩洪大。特降敍命。繼有寵除。以臣爲平安道觀察使者。臣誠惝怳震懍。只有感涕而已。噫。向臣所負。罔非由臣愚迷。則冒據重藩。幸免狼狽。必無是理。雖欲貪戀榮寵。趍命爲恭。而其乃精神衰耗。難備驅策何哉。且念箕邦。素稱西門鎭鑰。其爲緊重。非比他道。苟非威明著顯。才智贍富者。則誠無以鎭衆望而固邊圉也。如臣愚蒙短拙者。已試內職。亦不事事。其何能不負聖簡。以責成效也哉。左思右量。實無堪承之望。敢陳肝膈之辭。仰煩崇嚴之聽。伏乞聖明。俯垂諒察。亟遞臣職。以幸公私。不勝大願。答曰。省疏具悉。授卿方面之任。意非偶然。卿其勿辭。速往欽哉。
정조 3년
校理嚴思晩。修撰權以綱等箚曰。伏以。正言李思濂。以臣賦性愚迷。言議拙滯。本不合於淸朝耳目之任。而法講有命。義分是懼。章皇登筵。而初入臺地。未諳格例。入啓之疏。又爲陳啓。責敎備至。承宣繼推。以此情勢。臣何敢一刻晏然於臺次乎。引嫌而退。疏辭啓語。少無異同。有違臺體。不可仍置。請正言李師濂遞差。答曰。省疏具悉。處置事依施。
정조 3년
己亥九月初十日。記事官姜彙鈺。刑曹仍傳敎。中外庶獄文案。反覆査閱。則其中若而人。容有可議之端。故竝與本案抄出後錄。而泗川縣金有珪。以已出之投地傷殞。寡妻之迫逐餓死。兄弟之不和遠徙罪定配。而本以兩班凌辱事。見捉於風聞云云。珍島郡崔益大。以同姓三尺叔毆打罪定配。而其矣身與叔母相詰時。其叔以石塊自打其頭云云。明川府金星彩。以薄待嫡母罪定配。而金召史誣呈云云。興陽縣韓金奉。以不能善事其母定配。而洞人等狀。言其可矜云云。渭源郡申二得。以薄待老母。毆打兄嫂罪定配。而本以風聞見捉云云。安東縣奴卜得。以薄待老父罪定配。而本以風聞見捉云云。江陵府奴好奴味。以私奴。敢佩良人號牌罪定配。而本以具參奉家婢夫。作花妻李召史。故推治而遲晩云云。金化縣金聖得。以工匠。敢佩幼學號牌罪定配。而本以御供馬尾竹篩打破事生梗。竝遲晩云云。靈光荏子島婢卜禮。以撗叛上典罪。仍本役定配。而其夫徐成泰。謂渠行淫。欲爲棄置。以欲害上典等說。毁言於上典家云云事啓目。傳曰。點下各人等段。犯罪與勘律。或有事實之直僞混淆者。又或有酌決之輕重顚倒者。俱有可恕之端。竝放送爲良如敎。
정조 3년
己亥九月初十日午時。上御誠正閣。左承旨入侍時。左承旨鄭民始。假注書徐鼎修。記事官李信祜鄭東浚。以次進伏訖。上命民始讀奏公事。上曰。近日日氣過凉矣。民始曰。霜後日氣猝寒矣。命退。諸臣以次退出。
정조 3년
傳于南鶴聞曰。平安監司入侍。
정조 3년
以領議政金尙喆掃墳呈辭。傳于南鶴聞曰。給由馬。饒奠床備給。
정조 3년
徐有防啓曰。藏譜閣懿昭廟酌獻禮時。親祭祭文。當爲製進。藝文提學明日政差出。待下批牌招。使之製進。何如。傳曰。允。
정조 3년
南鶴聞。以禮曹言啓曰。今此藏閣及懿昭廟親行酌獻禮時。自上當爲散致齋之禮。而正日只隔二日。散齋則勢未及依例擧行。殿下自今日散齋一日於別殿。致齋一日於正殿。致齋有司不啓刑殺文書。惟啓享事。諸享官及近侍之官應從升者。竝散齋一日於正寢。致齋一日於本司。陪享百官諸衛之屬。各於本司淸齋一宿事。知委。何如。傳曰。允。
정조 3년
南鶴聞。以兵曹言啓曰。卽伏見黃海水使李邦五舟師所屬各邑鎭。今秋北操後試射放中不中及軍器舟什執頉啓本。則防船兵船追捕等船。擧皆完固。而其中軍器舟什欠缺者。當該監色決棍云矣。其所傷雖是些少物件。常時趁不修改。致有執頉之擧。各船代將。皆以試射無懸錄。其在重邊情備陰雨之道。俱極駭然。軍器舟什執頉邑鎭守令邊將。竝推考警責。試射不中船將等。令帥臣決棍懲勵之意。分付。何如。傳曰。允。
정조 3년
吏曹判書宋德相疏曰。伏以。臣宜退不退者久矣。忽奉天官寵除。是殿下以官爵縻臣也。噫嘻。此何事也。臣本空疎老學究。不合於招延之列。而愛君一心。根於秉彝。旣去復來。歲將周矣。事不諧心。言輒衝口。作一場譏笑而止。負殿下明天理正人心之托者。厥罪難貰。而況出膺銓衡。自歸於傷廉沒恥之科乎。此臣之所大懼而不得不去也。未暇陛辭。徑尋鄕路。回瞻象魏。葵忱耿結。伏乞聖明。曲垂鑑燭。亟收新命。仍治臣擅行之罪。千萬幸甚。答曰。省疏具悉卿懇。授卿冢宰者。予意任卿以激揚之責。期有實效。而卿則反以爲歸山資。此何事也。甚矣。情志之不相孚也。卿行想未及遠。未暇長語。須體小子之意。卽爲入城。共濟國事。仍傳曰。此批答。遣承旨敦諭于宋儒賢處。
정조 3년
校理嚴思晩金翊休。修撰權以綱等箚曰。伏以。卽伏聞吏曹判書宋德相告歸之疏。纔已登徹矣。臣等實不勝帳然失圖之至。竊念儒賢。養德山林。守志巖阿。幸賴我聖上不世之殊遇。遂回肥遯之心。賁然造朝。今幾朔矣。晉晝之講筵頻開。啓沃之丕責是任。其所以裨益聖工。協贊治猷。爲如何哉。同朝甚喜。矜式有所。招延未久。遽爾長往。雖以輕爵祿之心。便決遂初服之計。而賢士之進退。有關世道之汚隆。豈可一任其遁思。以孤我聖上眷注之盛意乎。伏願殿下。益篤誠禮。亟加敦諭。以盡勉留之道焉。備忘記答曰。省箚具悉。今方敦諭於儒賢矣。
정조 3년
己亥九月十一日巳時。上御誠正閣。左承旨入侍時。行左承旨鄭民始。假注書徐鼎修。記事官李信祜鄭東浚。以次進伏訖。上曰。右承旨入侍。右承旨徐有防進伏。命讀奏公事訖。上曰。平安監司入侍。平安監司李徽之進伏。上曰。何間當下去乎。徽之曰。欲於望後下直矣。上曰。左議政入侍。左議政徐命善進伏曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。昨年璿源殿行祭時。原任皆爲入參乎。命善曰。然矣。上曰。明日璿源殿行祭時。時原任大臣依昨年例。入參前一日。入來齋宿。出榻敎上命書傳敎曰。先朝影幀藏譜閣奉安後。尙未展拜。璿源殿茶禮罷後。當詣彰義宮藏譜閣展拜後。仍行酌獻禮。以此分付。旣是同宮之內。亦於懿昭廟。當行展拜禮。仍行酌獻禮。竝令分付。上曰。在外奎章閣直閣許遞。與待敎未差之代。待明朝政官牌招。開政差出。出榻敎命書傳敎曰。予知其可用。奎章閣待敎金勉柱。副校理除授。上曰。新除授副校理金勉柱牌招察任。出榻敎上曰。新除授奎章閣直閣。待敎待下批。牌招察任。出榻敎命退。諸臣以次退出。
정조 3년
行都承旨洪國榮宿衛所直。。行左承旨鄭民始齋宿。右承旨徐有防齋直。左副承旨李在學齋宿。右副承旨沈念祖齋宿。同副承旨南鶴聞齋直。注書李兢淵藥院直一員未差。假注書徐鼎輔齋直。事變假注書李祖承仕。
정조 3년
徐有防啓曰。明日動駕相値。視事頉稟。傳曰。知道。
정조 3년
鄭民始啓曰。事變假注書黃仁炫。身病卒重。勢難察任。今姑改差。何如。傳曰。允。
정조 3년
又啓曰。明日大駕詣彰義宮後。王大妃殿惠慶宮問安。同副承旨進去乎。敢稟。傳曰。同副承旨進去。
정조 3년
又啓曰。假注書趙興鎭。身病猝重。勢難察任。今姑改差。何如。傳曰。允。
정조 3년
有政。吏批。判書宋德相陳疏下鄕。參判兪彦鎬進。參議李東模試所進。右承旨徐有防進。吏批啓曰。判書宋德相陳疏下鄕。參議李秉模試所進去。小臣獨政未安。何以爲之。敢稟。傳曰。仍爲之。以閔慶世爲正言。尹行元爲副校理。洪檢爲戶曹參判。趙㻐爲藝文提學。金勉柱爲奎章閣直閣。徐龍輔爲奎章閣待敎。柳橚爲禮曹佐郞。尹之衡爲兼引儀。白師謹爲英陵別檢。申大權爲扶安縣監。兼校書校理金勉柱。兼校書博士徐龍輔單付。
정조 3년
兵批。判書洪樂性病。參判金履素病。參議洪樂彬入直進。參知李亨元病。同副承旨南鶴聞進。副司直金鍾秀。副司果李師濂。同知南海源。僉知金命赫。管城將閔義爀單付。
정조 3년
鄭民始啓曰。注書李兢淵旣已入來。假注書趙興鎭改差之代。以徐鼎修姑令仍察。何如。傳曰。允。
정조 3년
黃仁炫改差。代以李祖承爲事變假住書。
정조 3년
徐有防啓曰。藝文提學趙㻐牌不進推考傳旨。今方捧入。而酌獻禮親祭祭文製進。一時爲急。而如是違召。不卽擧行。事甚未安。更卽牌招。使之製進。何如。傳曰。允。
정조 3년
以弘文提學兪彦鎬再牌啓辭。傳于徐有防曰。已下敎矣。
정조 3년
藝文提學趙㻐三牌啓辭。傳于徐有防曰。已下敎矣。
정조 3년
徐有防啓曰。明日動駕時。兩司侍臣無進參之員。除在外。疏批未下。傳旨未下外。獻納李命勳。待開門牌招。何如。傳曰。允。
정조 3년
以弘文提學兪彦鎬三牌何以爲之啓辭。傳于徐有防曰。更爲牌招。
정조 3년
以藝文提學趙㻐四牌何以爲之啓辭。傳于徐有防曰。此何分義乎。更卽牌招。
정조 3년
以副校理金勉柱牌不進罷職傳旨。傳于徐有防曰。只推。
정조 3년
以香室親押單子。傳于徐有防曰。以藝文提學之終不膺命。今日卽親押當日。而更鼓幾至曉漏。揆以事面。決不可此時爲之。國體則壞損無餘地矣。明日酌獻禮前。仍以出宮服色。當行親押於仁政月臺後出宮。以此分付。
정조 3년
徐有防啓曰。前大提學徐命膺牌不進推考傳旨今方捧入。而祭文製進。一時爲急。更卽牌招。何如。傳曰。允。
정조 3년
傳于徐有防曰。明日藏譜閣行禮時。時原任大臣入參內庭。金奉朝賀亦爲入參事。遣史官傳諭。
정조 3년
鄭民始。以兵曹言啓曰。今此彰義宮擧動時。以何營軍兵隨駕。何營軍兵留陣。而禁軍馬步軍。以幾番幾哨磨鍊乎。敢稟。傳曰。以訓局十哨步軍及三哨馬軍隨駕。禁軍則四番隨駕。
정조 3년
又以兵曹言啓曰。今此彰義宮擧動時。本曹補把京畿驛馬十五匹。依例入把之意。分付本道。何如。傳曰。允。
정조 3년
南鶴聞。以義禁府言啓曰。明日擧動時。各差備都事及監試初試一二所禁亂都事。當爲分差。而無以備數。假都事二員。令該曹依例差出。以爲分排之地。何如。傳曰。允。
정조 3년
吏曹判書宋德相疏曰。伏以。臣不遑陛辭。遽出都門。臣亦自知其罪矣。宜有政人之誅。而殿下不惟不賜譴何。乃命承宣傳諭聖批。十行恩綸。委曲懇至。臣非木石。何以爲心。雙擎跪讀。自不覺感淚之被面也。噫。臣之一退。卽是早晩事。何待今日。而今殿下非常之恩。只有以促之耳。殿下不知臣不肖。起自草萊。畀之以經筵勸講之官。授之以軍國論治之任。畢竟又擢之於天官冢宰之職。夫冢宰者。權衡人物。主張進退。是誠一國之重任。以此責臣。豈臣之所可堪也。噫。臣不量愚陋。信古獨行。前後筵席。有懷必陳。有言必罄。而不識忌諱。動輒生疣。雖蒙聖明曲賜開納。亦何望不齊之人心。每加恕量也。顧此銓任。責在激揚。臣若左右顧瞻。不免應卒副急而止。則其不能仰副特簡之聖意。而罪實難赦。若欲反是。則其見過於擧世又重矣。以臣淺識綿量。將何以無失上下。以免僨誤之辜乎。此臣之所大懼。而尤不敢去者也。反覆思量。承膺無路。臨歧拜疏。言不知裁。而亦未敢留待批下。虧分蔑禮。辜恩負德。罪上添罪。萬戮猶輕。伏乞聖明。俯垂鑑諒。亟還新命。且治臣罪。不勝萬幸。答曰。省疏具悉卿懇。昨日敦諭之後。達宵耿耿。冀回邇心。巽章又到。聞已渡漢。此心悵然。不知爲喩。卿則去就之際。必欲取則於古人。而獨不念國事之重。予意之勤乎。授卿本職者。予意不偶。豈可乍授旋遞乎。卿須幡然改圖。從速造朝。以副予意。共濟時艱。仍傳曰。此批答遣史官傳諭于宋儒賢處。
정조 3년
工曹參議金亮行疏曰。伏以。臣以庸陋之姿。有沈痼之疾。衰頹拙劣。無與爲比。而徒以家世遺蔭。猥廁徵召之列。不但臣之私心惶恧。其於朝家擧措。所關非細。臣於行朝晉接之前。必欲一進天陛。披露情實而歸者。實亦有區區商量。而不幸長夏淹病。仍成蹉跎。至於今番之來。則只欲重覲天日之光。粗伸候問之禮。而狗馬之疾。添劇於行役之餘。委頓私次。幾至危境。幸蒙聖慈。濟以醫藥。俾尋生路。屢遣近侍。俯問登對之期。臣感悚之至。不敢遷就。乃於日前。力疾登筵。獲近耿光。臣之至願。今幸少伸。而素患癖氣。猝劇於冒風升降之際。耿耿寸衷。不得略陳一二。及其退出也。幾乎顚仆。僅得下殿。諸症倍添。委痛奄奄。而寒事日催。誠恐溘然旅次。以貽淸朝之累。方欲陳疏乞歸。以爲復路之計。不意水部新命。又下於此際。循省愧縮。不知攸措。臣旣滯城闉。則一肅恩命。固是分義之所當然。而顧今病勢。實無自力拜跪之望。趍承無路。不勝惶隕之至。臣之去留。固不關於官職有無。而虛縻職名。仍尋鄕路。其在臣心。尤有所不敢安者。玆敢仰暴微懇。伏乞聖明。俯賜矜念。遞臣所帶之職。仍許乞歸之請。俾臣安意待盡於隴畝之間。不勝幸甚。答曰。省疏具悉爾懇。曠歲招延之餘。爾幸幡然造朝。爲世道欣喜。曷有其旣。初筵問爾引疾之奏。將攝多日。則豈至難强。而想望之餘。忽有此請歸之章。惘然失圖。益愧予誠意之不能孚也。爾須亟回邇心。安意調理。俟少間造朝。以副予慇懃之意。仍傳曰。此批答遣史官傳諭于儒賢處。
정조 3년
己亥九月十二日辰時。上詣藥房。齋宿入侍時。行都承旨洪國榮。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。假注書徐鼎修趙興鎭。記事官李信祜鄭東浚。以次侍立訖。上具翼善冠袞龍袍。乘輿出宣化門。由光範門詣藥房。降輿入齋室後。諸臣以次退出。
정조 3년
己亥九月十二日巳時。上御藥房齋室。左承旨入侍時。行左承旨鄭民始。假注書徐鼎修。記事官李信祜鄭東浚。以次進伏訖。上曰。肅廟朝己亥年日記持入。賤臣承命持入。上命書傳敎曰。明日還宮時。當詣毓祥宮展拜。自內當行酌獻禮。該房知悉。又命書傳敎曰。御營大將李柱國。摠戎使李敬懋。皆令仍佩往來。俱是捕將往還間。姑令禁將兼察事。牌招聽傳敎。命退。諸臣以次退出。
정조 3년
己亥九月十二日未時。上御藥房齋室。左副承旨入侍時。左副承旨李在學。記事官李兢淵李信祜鄭東浚。以次進伏訖。上命書工曹參議金亮行疏批。上曰。弘文提學前望單子入之。在學曰。藝文提學趙㻐三牌啓辭。俄已入啓。而新除授弘文提學待下批亦爲牌招。何如。上曰。依爲之。上曰。藝文提學更卽牌招。命書傳敎曰。明日留陣。禁衛營爲之。其餘營門留陣留營。竝置之。又命書傳敎曰。金勉柱之特除館職。雖是下位。與徑陞六品有異。則焉敢諉以館規。如是逡巡乎。況於閣職。可謂皮之不存。待敎徐龍輔。旣命只推。自本閣更卽牌招察任。以奎章閣直閣金勉柱牌不進罷職傳旨。上曰。只推。上曰。禮房承旨入侍。右承旨徐有防進前。上曰。明日受香處及酌獻禮祭報府持入。賤臣承命奉進。上命有防讀奏。上命書傳敎曰。明日受香所諸執事淸齋與否。發遣吏郞摘奸以來。又命書傳敎曰。三處酌獻禮祭文製進時。急而受押。時刻已晩。兩館提學竝皆違牌。尙無膺命者。揆以事體。誠極未安。㙯文提學趙㻐。弘文提學兪彦鎬。竝令更卽牌招。趁速製進。又命書吏曹判書宋德相疏批。上命退。諸臣以次出。
정조 3년
己亥九月十二日初更。上御藥房齋室。右副承旨入侍時。右副承旨沈念祖。假注書徐鼎修。記事官李信祜鄭東浚。以次進伏訖。上曰。左承旨禮房承旨入侍。行左承旨鄭民始。右承旨徐有防進伏。上曰。祭文製進。何等重大。而提學尙不入來乎。民始曰。俄者又爲牌不進矣。上命書傳敎曰。以祭文之未撰。酌獻禮將不得行之乎。牌望勿施。更卽牌招。上曰。提學牌去來知入。賤臣承命出問後還奏曰。又爲牌不進矣。上曰。萬萬駭然矣。牌去來更爲催促。以藝文提學趙㻐五牌啓辭。弘文提學兪彦鎬四牌啓辭。命書傳敎曰。明日酌獻禮祭文。所重果何如。則或違四牌。或違三牌。以祭文之未及撰進。將爲不得行禮。如許國體。前未有聞。兪彦鎬則猶諉之以新除。趙㻐則曾已行公之人也。此何分義乎。極可寒心。提學趙㻐兪彦鎬。竝下義禁府推考。又命書傳敎曰。前大提學牌招。明日酌獻禮祭文。卽爲製進。命退。諸臣以次退出。
정조 3년
己亥九月十二日四更。上詣璿源殿。行酌獻禮入侍時。行都承旨洪國榮。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。記事官李兢淵。假注書徐鼎修。記事官李信祜鄭東浚。以次侍立訖。上具翼善冠袞龍袍。御齋室。上曰。酌獻禮前一刻入之。時至。左通禮跪啓請出次乘輿。上出齋室。乘輿至瑞暉門。降輿入詣璿源殿奉審後。上曰。時原任大臣應參人。皆令入就位。上行酌獻禮。禮畢。上還出瑞暉門。乘輿還藥房齋室後。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李在學坐直。右副承旨沈念祖坐。同副承旨南鶴聞坐。注書李兢淵藥院直一員未差。假注書徐鼎修仕直。事變假注書李祖承仕。
정조 3년
徐有防啓曰。明日常參。取稟。傳曰。只晝講。
정조 3년
大駕詣毓祥宮。入齋室後。政院王堂藥房口傳問安。答曰。知道。
정조 3년
以守宮史官望筒。傳于沈念祖曰。以首爲之。
정조 3년
同副承旨南鶴聞書啓。臣敬奉聖敎。馳往傳諭于北部順化坊司宰洞契工曹參議金亮行所住處。則以爲。臣之卽今病勢。比前有加。喘促拘攣。奄奄委席。而適値輿衛儼臨尺地。不敢偃便私次。扶將出門。以伸祗迎之忱矣。忽伏蒙特遣近侍。恩諭鄭重。臣不勝惶感之至。至於日間登對。以此病狀。實無自力趍承之望。只自悚懍俟罪云矣。敢啓。傳曰。知道。
정조 3년
己亥九月十三日辰時。上詣彰義宮毓祥宮。擧動入侍時。行都承旨洪國榮。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。記事官李兢淵。假注書徐鼎修。記事官李信祜鄭東浚。以次侍立訖。上具遠遊冠絳紗袍。出藥房齋室。乘輿詣仁政殿月臺。降輿就褥位。親押香祝訖。命書傳敎曰。禮房承旨馳詣受香所奉審。祭物祭器看審。諸執事進排官摘奸以來。以御營大將兼察啓辭。命書傳敎曰。都提調兼察。上乘輿出仁政門外。降輿乘輦。出敦化門詣彰義宮。至大門外降輦。降輿入齋室。改具冕服。出齋室。詣藏譜閣奉審。上曰。時原任大臣一體陞殿奉審。可也。酌獻禮時至。上就板立。行四拜。仍詣盥洗位。盥洗畢。詣神位。跪三上香。執爵獻爵。興少退跪。大祝進伏讀祝文。讀已。上還復位四拜。仍詣望燎位。大祝奉祝燎於坎。禮畢。上曰。執義金翊休。事過後令該府處之。出榻敎上還齊室。改具翼善冠袞龍袍。出齋室乘輿。詣懿昭廟。至門外降輿。入詣廟內奉審。仍行酌獻禮。儀注上同上曰。以儀注觀之。板位當設於楹外。而今設於庭下。何也。卽爲依儀注。移設於楹外。可也。民始曰。板位排設。不善擧行。當該司鑰。令攸司科治。何如。上曰。依爲之。出擧條禮畢。上出廟門外乘輿。仍詣毓祥宮降輿。入殿內奉審。仍行酌獻禮。儀注上同禮畢。上還齋室。上曰。卿宰參班人極少。不參人竝捧現告。命書傳敎曰。道見爾祗迎。而以其路次。不得召見。殊極悵難。日間當命入侍。爾其登對事。承旨傳諭于儒賢處。上曰。趙㻐事。萬萬駿然。今日臣僚之逮事先朝者。凡於一分報效之道。所當竭蹶之不暇。而況今日酌獻禮祭文。毫無可引之情勢。必欲不爲製進者。是豈分義之所敢出乎。此則可謂慢朝廷也。不可不嚴處。然後可使今日臣子。小知分義之不可忽。而朝廷之不可慢也。國榮曰。初再牌不進。似或無怪。而至於四牌不進。過矣。上命書傳敎曰。此不嚴處。如此慢朝廷之習。將有不可勝言者矣。況今日酌獻禮祭文。無毫分可引之情勢。必不欲製進者。又何意思。時囚罪人趙㻐。中道付處。上曰。史官出去。當直都事卽爲招致。使之當刻內配所定入事。分付。可也。上具翼善冠袞龍袍。出齋室乘輿。至大門外降輿乘輦。還宮。入敦化門。至協陽門降輦。上曰。付處罪人趙㻐押去都事。下直催促。可也。上曰。趙㻐事。豈有如許分義乎。旣無一毫可引之義。而公然不製祭文。此無他。只是輕蔑朝廷而然矣。寧不萬萬駭然乎。且其本來愚濫之習。予已知之。而近來則尤無忌憚。凡於賓對。講筵登對之際。筵體之慢蹇。前所未見。若有一分嚴畏之心。豈有如此頑慢之擧乎。此人自在春坊時。前後除命。一不膺仕。此亦有何所執而然乎。如此名實不相副之類。決不可置之朝著矣。國榮曰。今番四牌不進。誠過矣。聖敎如此。雖遠竄。亦何妨乎。上曰。雖中道付處。若使之終身於此。則何遽不若遠竄乎。上乘與。入宣化門還內。諸臣以次退出。
정조 3년
行都承旨洪國榮宿衛所直。行左承旨鄭民始坐直。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐。注書李兢淵藥院直一員未差。假注書徐鼎修仕直。事變假注書李祖承仕。
정조 3년
傳于徐有防曰。兪彦鎬事。比諸趙㻐。果有間焉。且屢違召命。不卽出脚者。所引之義。不但爲新除文任一事而已。則足可屬之士大夫重出處之廉防。此而與㻐同勘。則將使弦韋。至於無別。弘文提學兪彦鎬。附過帶職放送。仍卽牌招。申飭行公。
정조 3년
徐有防。以弘文館言啓曰。副校理金勉柱。旣有只推之命。卽爲牌招察任。何如。傳曰。允。
정조 3년
又以禮曹言啓曰。卽接成均館所報。則每式年東堂館試居齋儒生。準三百點者許赴。而或未滿五十人。則依續典以五十點以上者。稟旨充額許赴矣。丁酉式年館試時。因準點儒生之以本無經工。不願入場云。故自本館草記。館試勿爲設場事允下。而今番館試不遠。居齋準點儒生。有經工者。只有一人。而此外擧皆不願赴試云矣。事勢果如所報。則勢難設場。今此式年東堂館試姑爲安徐。旣不設館試。則西學之二所。移設於成均館。恐合事宜。以此分付。何如。傳曰。允。
정조 3년
又以內醫院官員。以都提調提調副提調意啓曰。莫重進上。知委之本院。關文諸驛。稽滯有愆期。到付之弊。已極寒心。其中良才驛段。進上領來陪持初不給馬。至於步行之境事。未前聞大關後弊不能申飭。京畿監司鄭昌聖。從重推考。何如。傳曰。允。
정조 3년
又以內醫院官員。以都提調提調副提調意啓曰。近來紀綱漸弛。凡係進上物種封進。守土之臣。多不致意。以今番統營慶尙左兵營所封半乾全鰒論之。全沒色澤。又欠精潔。事體所在。誠極未安。當該統制使徐有大。慶尙左兵使李文德。從重推考。何如。傳曰。允。
정조 3년
鄭民始。以訓鍊都監言啓曰。欽恤典則頒下後。朝家申飭。極爲嚴截。臣營棍制。自大將所用棍以下。臣親執釐正。小體欽恤之德意。而至於各部各司各哨棍制。慮有不中式者。故自前每加嚴飭。而昨日動駕時。陣上持去哨官所用棍。一倂收取摘奸。則其中十一哨所用棍。不但廣厚不齊。或有初不刻誌者。或有間用雜木者。事之駭痛。莫甚於此。其在奉朝令重軍律之道。不可置之。當該哨官趙彦心李泰協丁彙泰朴毅汶梁廷楫洪成龜洪繼哲等。嚴棍汰去。金得衍蔡顯一金就大梁塤等。皆以受由下鄕。未及棍治。而亦不可仍置。爲先汰去。臣亦有不能申飭之失。惶恐待罪之意。敢啓。傳曰。知道。卿則勿待罪。
정조 3년
徐有防。以訓鍊都監言啓曰。二局別將盧弼相。身病甚重。勢難察任。改差。何如。傳曰。允。
정조 3년
又以訓鍊都監言啓曰。昨日大駕還宮時。作門不嚴。人馬攔入。至於十數之多。事關紀律。不可仍置。作門進去右部中司把摠金致晙。右部中司左哨官李復采。竝嚴棍汰去之意。敢啓。傳曰。知道。
정조 3년
南鶴聞。以義禁言啓曰。時囚罪人趙㻐中道付處事。承傳啓下矣。趙㻐洪忠道西原縣中道付處。而以承傳內辭意。具罪目依例發遣府都事。押送配所。何如。傳曰。允。
정조 3년
獻納李命勳疏曰。伏以。臣於頃叨是職之日。擅離陪班之次。引罪遞免。方切自訟。爲日幾何。又伏奉新授之命。惝怳恧蹙。不省所措。顧臣風裁疲慵。言議巽軟。本不合於淸朝耳目之任。前後承命。亶出於沐浴之義。他不暇顧。而今玆除旨。頻煩於數旬之內。便同以臣代臣。有若非臣莫可者然。選部之差擬苟艱。亦莫曉其所由。此臣所以踧踖徊徨。不敢爲進身之計者也。且臣老母宿病。越添於換節之時。飮啖全却。氣息凜綴。臣無他兄弟。左右扶將。日夕焦遑。以此情理。實無離捨之勢。日昨違傲。亦非獲己。未蒙例勘。職名自在。臣之情私。至此而尤極悶迫矣。伏乞聖慈。特加俯諒。亟許鐫免。以便救護焉。臣旣不敢以言官自處。而第於目下事。有不容泯默者。臣昨伏聞吏曹判書臣宋德相陳疏告歸。行已出城云。臣竊不勝愕然之至。噫。儒賢以先正賢孫。山林宿德。蔚然爲當世之儒宗。我殿下御極之初。首加招延。恩禮逈絶。克回遐心。來近京輦。啓沃經席。亦旣有月。朝著矜式。想望彌切。迺者冡宰進秩之命。實出我殿下委任世道之至意。聽聞所及。莫不喜聳。不料新命纔降。初服遽尋。夫何聖上倚畀之眷。而反爲儒賢邁往之圖耶。儒者進退繫國家治亂安危者。固自古而然。乃若今日。尤有甚焉。亂逆雖討。憂虞未艾。聖志雖勤。治化未徯。人心世道。無一可恃。當此之時。可以上贊下協。弘濟而挽回之者。捨儒賢而誰責哉。此臣所爲深惜其去。必欲爲殿下留者。而臣伏覩我殿下於儒賢之疏。批旨鄭重。特遣承宣。勉懇摯固。無容復贊矣。抑臣之所恐者。其行漸遠。其志益固。苟不一疏再疏。以日繼日。則一出都闉。終必還山而已。故輒復爲殿下惓惓言之。惟殿下深留聖意。備盡召致之道焉。又伏念。工曹參議臣金亮行。卽一代同德之賢也。日昨講筵。兩賢登對。天顔溫粹。酬酢如響。此實曠世美事。臣竊欽仰。而造朝未幾。旋又引疾。請歸云。方其未來之時。殿下誠心招來。必致乃已。而況其來之後。乃不能使之久留。以裨聖世新化。而聽其遽歸。則此豈不大可惜者乎。京邸調養。亦必有方便之道。伏願殿下。益篤敦勉之誠。俾有共貞之休焉。答曰。省疏具悉。吏判之行。行已有日。已無及矣。爾言若此。方思更致之道矣。工曹參議事。辭病每有告退之意。然欲留意勉留也。爾其勿辭。救護母病。
정조 3년
己亥九月十四日辰時。上御誠正閣。晝講入侍時。特進官金魯鎭。同知事李普行。參贊官南鶴聞。侍讀官嚴思晩。檢討官權以綱。假注書徐鼎修。記事官李信祜鄭東浚安春君烿。行副護軍李章漢。以次進伏訖。上進講論語。讀前受音。自子適衛。止吾其與聞之。思晩進讀。自定公問一言。止惠在其中。上又讀新受音。思晩曰。爲君難爲臣不易之訓。與大禹謨后克艱臣克艱之意同。蓋人君處九五之位。其勢至尊。雖窮心志之所欲。人莫敢禁過。則其害終至於不保其國。故於此。聖人深戒之。唐虞君臣之交勉者。后克艱也。孔聖之勸戒其君者。亦爲君難也。然而爲君難三字。無着手下工之道。若以戒愼恐懼之意。孳孳加勉。則庶不違此章之旨矣。說者。深喜之辭也。民生之所仰望而爲命者。卽君也。明君制民之産。必使仰足以事父母。俯足以育妻子。則此可說也。憂患疾苦冤鬱之事。亦使之懷保。而無未暴之歎。則亦可說也。以至於政令施措。使民心悅而誠服。則自然近悅而遠來矣。功效之欲速。小利之欲成。卽人之常情。而乃有不達不成之歎。必也從容做去。慮始圖終。然後可以做事。而亦可以有效矣。以綱曰爲君而盡君道。爲臣而盡臣道。俱是難事。竊觀勅天歌賡載歌。帝舜責難於臣。皐陶責難於君。上下交相責難。做得熙皞嵬蕩之治。殿下欲知爲君難爲臣不易之義。反覆講究於勅天賡載之歌。則庶有體驗之益矣。欲速則不達。見小利則大事不成。古人有言曰。忙後錯了。見小忘大。欲速之弊。見小利之害。在凡人猶如此。況人君臨至尊之位。應萬機之煩。從容做去。然後可無錯誤之患。不計較於小小利害。然後大道理可以有成。伏願留念焉。上曰。諸臣以次進文義。可也。普行曰。一言可以興邦。可以喪邦者。非必有此理也。下番以欲速不達仰奏。此言甚好。凡事多忙後錯了之嘆。至於帝王。命令之間。尤不可不以此爲戒。此等處留念焉。葉公必有忽近務遠之病。故以此答之也。欲速與見小。雖是兩件事。而速則小。小則速。其實同矣。以政令間事言之。因循則近於忘。不忘則近於速。此等處。必勿忘勿助爲工夫。然後可無過不及之患矣。上曰。好矣。魯鎭曰。諸臣旣皆奏達。臣則別無可言。而爲君難之難字誠好。人君若知此難字。則必無徑情直行之過矣。此亦爲留念處也。鶴聞曰。臣亦無可達者矣。上曰。旣問興邦。又問喪邦。似爲設問者然。此則有欠誠實之意矣。普行曰。蓋以一言興喪。有些疑晦而設此問矣。上曰。聖人之言。汎應曲當。皆可爲百世之師。而以此章觀之。必以莫予違。爲喪邦之本。而答定公之問者。其意尤好矣。普行曰。定公必有此病故然矣。上曰。千古人君。能免此病者鮮矣。何獨定公爲然乎。普行魯鎭等曰。何但人君易有此病。雖在下之人。若位高勢尊。則類多此等病處矣。命經筵先退。以明日常參經筵取稟。命書傳敎曰。只晝講。命退。諸臣以次退出。
정조 3년
己亥九月十四日酉時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。弘文提學承牌乎。民始曰。放送傳旨。姑未啓下。故未及出牌矣。上曰。傳旨已下。卽爲牌招事。分付。上曰。弘文提學則處義。果與趙㻐有間。故分揀矣。民始曰。聖敎誠然矣。上命書公事判付。上曰。坐直承旨入侍。右承旨徐有防進前。上命書傳敎曰。禮房承旨馳詣宗廟景慕宮。奉審以來。上曰。祭物祭官諸執事。亦爲奉審。摘奸以來。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書李祖承仕。
정조 3년
傳于南鶴聞曰。承旨入侍。
정조 3년
南鶴聞啓曰。禁衛營從事官來言。今日本營軍兵日次私習云矣。敢啓。傳曰。停。
정조 3년
弘文館校理臣嚴思晩。副校理沈煥之。修撰權以綱。副修撰朴祐源等箚曰。伏以。吏曹判書宋德相尋鄕纔數日。而工曹參議金亮行告歸之疏又上矣。聖朝之誠禮旣勤。倚毗方篤。而迺者兩儒賢次第告去。臣等誠不勝惘然缺望之至。竊念亮行抱道巖穴。若將果忘。荷聖上招旌之禮。感聖上側席之眷。克回遐心。幡然造朝。逢此彙征之嘉會。展其平日之素蘊。豈非亮行之至願也哉。況今聖念方勤於典學。新工政懋於時敏。則其所以開發聖志。裨益君德。爲如何哉。朝廷之期望斯在。士林之矜式有所。晉晝之筵纔接。白駒之行遽催。雖其暮境旅邸。有妨將攝。而旣使之來。不能使之留。則臣等竊恐聖上招延之誠。或歸於有始而無終也。玆敢相率仰龥。伏願殿下。更加敦召。以光聖德。千萬顒祝之至。答曰。省疏具悉。今方敦召於儒賢矣。
정조 3년
己亥九月十五日辰時。上御誠正閣。晝講入侍時。特進官李福源。同知事徐有隣。參贊官李在學。侍讀官嚴思晩。檢討官權以綱。假注書徐鼎修。記事官李信祜鄭東浚。宗臣安川君烓。行副護軍李漢五。以次進伏訖。上進講論語。讀前受音。自定公問一言。止惠在其中矣。思晩進讀。自樊遲問仁。止同而不和。思晩曰。居處恭。愼獨工夫也。執事敬。應事也。與人忠。接物也。雖之夷狄。不可棄者。造次顚沛必於是之謂也。以愼獨爲根本。以之應接物。而無間斷之患。純一無雜。乾乾不息。然後可以徹上徹下。而成己成物矣。行己有取。修身之事也。不辱君命。忠君之事也。蓋行己有恥。有所不爲者也。有所不爲。然後可以有爲。且孟子曰。恥之於人大矣。人能知恥。可以無恥也。以吾之身。較之於古人。有不及處。則怵然知恥。振勵奮發。必思所以企及。則恥之爲效大矣。今我殿下聖學高明。不待臣隣之言。必有所體念者。而以三代聖王之事。較之於今日。如有不及之患。奮然恥之。必思齊美。則豈不爲盛德之大者乎。堯舜之道。孝悌而已。則孝悌實爲帝王之大節。而閭巷韋布之士。亦能以實德行之於身。至於宗族鄕黨。擧皆稱美者。亦自不易。而可謂善士矣。不得中行而與之。必也狂狷者。當時聖門。豈無中行之士。而夫子必思狂狷者。亦有深意。蓋人心易安於故常。無振刷之氣。惟狂者狷者。可以有爲。故夫子所以取之者此也。以此章聖訓。推求於治國之術。則今日朝廷。亦安知無狂狷之士乎。大抵委靡婾惰。爲近日大弊。就其中如有謹飭自守之士則近於狷。如有奮發愚直之士則近於狂。其所以折衷用舍之方。方在殿下惟簡之衷。而亦在於導率之如何矣。和而不同者。以道義相仗。同寅協恭之謂也。同而不和者。卽惟利是視。私相阿比之謂也。天理人慾。逈然不同。此亦不可不察處也。以綱曰。恭敬忠三字。卽是爲仁之本。苟能盡恭敬忠之道。則天理常行。人慾不萌。以之擴充則粹面仰背。至於篤恭而天下平。爲人之本。恐不越乎此三字。伏願體念焉。上曰。諸臣以次陳達。可也。有隣曰。居處恭卽持敬工夫。而敬是通動靜貫終始之工也。聖賢論學。而本則必歸於敬。伏望敬字上加勉焉。福源曰。講官皆已陳達。臣別無可言。而恒字之意誠好矣。以大人工夫言之。首尾如一。無始勤終惰之患。然後可爲恒也。於此留念焉。在學曰。臣則無可達之辭矣。上曰。奎章閣提學入侍。奎章閣提學徐命膺進伏。上曰。本閣曬書。雖已過夏。而旣經潦水。且御製奉安後。一未曝曬。甚可悶。曬書一節。從近擇日擧行。可也。命膺曰。當以何間擇日乎。上曰。以念前爲之。可也。命膺曰。擇日自本閣擧行乎。上曰。似然矣。上曰。晩後來待摛文院。可也。命退。諸臣以次退出。
정조 3년
己亥九月十五日午時。上御誠正閣。左承旨入侍時。行左承旨鄭民始。右承旨徐有防。記事官李兢淵李信祜鄭東浚。以次進伏訖。上命書傳敎曰。方竢登對。今見爾章。爾已尋鄕。此心悵然。無以爲諭。爾以宿德。旣膺招廷。則一登筵席。遽尋林泉。雖因予誠意之淺溥。獨不念朝墅之想望。國事之泮渙乎。行應不遠。爾其亟回遐心。卽爲造朝事。遣承旨傳諭于工曹參議金亮行所到處。又命書傳敎曰。儒賢以病尋鄕。方命敦諭。期回遐心到次齟齬。慮或添損。其令內局。持相當藥物。看病以來。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐。右副承旨沈念祖坐直。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書李祖承仕。
정조 3년
徐有防啓曰。自明日至二十三日。蘊譯間視事。頉稟。傳曰。只晝講。
정조 3년
鄭民始。以都摠府言啓曰。今日入直宣傳官武兼及有廳軍士中日習射。請出標信。
정조 3년
傳于洪國榮曰。都承旨入傳。
정조 3년
傳于洪國榮曰。諸承旨入侍。
정조 3년
徐有防。以弘文館言啓曰。副校理金勉柱。旣有只推之命。卽爲牌招察任。副修撰尹行元。自鄕上來云。一體牌招察任。何如。傳曰。允。
정조 3년
右副承旨沈念祖啓曰。臣敬奉聖敎。馳往傳諭于楊州蘆原下契長位里工曹參議金亮行所到處。則以爲。臣之不得已告歸之實。朝者之疏。悉暴無餘。而未忍便訣之忱。猶自耿結于中矣。忽伏蒙特遣承宣。追至郊外。宣以恩諭。辭旨隆摯。逈出尋常。非臣愚陋所敢承當。奉讀再三。不禁感淚之交橫也。臣之病狀。苟有毫分可强之勢。則何忍仰孤我聖上之至意。而目今擔舁之行。實無自力還入之望。情禮虧缺。不勝惶悚。只自伏地俟譴云矣。敢啓。傳曰。知道。
정조 3년
南鶴聞。以副校理金勉柱。副修撰尹行元牌不進罷職傳旨。傳曰。只推。
정조 3년
南鶴聞。以兵曹言啓曰。兼司僕將鄭觀采。所患痰癖之症。近益添劇。旬月之內。無望供職。呈狀乞遞。宿衛領軍之將。不可久曠。今姑改差。何如。傳曰。允。
정조 3년
御醫金光顯書啓。臣齎奉藥物。承命馳往于楊州蘆原下契長位里工曹參議金亮行所寓處。病症看審。則咳喘苦劇。膈氣痞悶。肌膚微熟。脈度浮數。此是所患痰癖。挾感闖發於作行之致。宜用六君子湯。以爲理痰扶元之地。故此意言及主家。臣齎來參料。仍爲傳給之意。詮次啓達。傳曰。知道。
정조 3년
徐有防。以奉常侍官員。以都提調意啓曰。東籍親耕田所種稻打作。則所出爲三石五斗。太打作則所出爲二石八斗之意。敢啓。傳曰。知道。
정조 3년
鄭民始。以濬川司言啓曰。本司都廳御營廳千摠李煜局別將遷轉代。以御營廳千摠李仁彬差下。使之察任。何如。傳曰。允。
정조 3년
館學儒生進士尹靖國崔命鳳李敬錫沈翼賢李金衡一鄭潤吉沈商鎭李箕采崔光泰李榮澤李俊民閔光曮。生員鄭義健趙泰雲徐有容李普演沈瀁宋文奎李得履洪昪沈濟權許檠李湸申光河尹毅東金養和李輪祥。幼學尹久東洪履煥尹經國尹亨國宋基鉉申大河金益煥李東㬇魚用翼申國河崔命龜申光五宋文晦李東旭申喜權崔景魯閔鎭衡鄭觀輝安濟元崔逵翰宋鳳休李彦九李振玉許潝金德老尹性忠宋翼孫朴敏德李宗漢陳景新宋民修鄭弘善鄭運躋李亨羽李龜彬閔錫中李如麟車亨逵李宗濂朴思儉李國柱金良喆金章玉宋宅朋張漢豊任義相金尙繽金重瑞柳金鍾文李東益安宅心韓始裕康就龍黃麗坤丁載默安衡七等疏曰。伏以。賢者之有關於人國也。大矣。君德之成就。化理之更新。士林之矜式。生民之蘇息。於是乎係焉。故一日在朝。有一日之益。二日在朝。有二日之益。以其一進一退。而時運之通塞。治化之汚隆。斯可卜焉。此從古崇儒重道之君。凡於在野之賢。側席一念。殆如飢渴之於飮食。方其未致也。禮意隆摯。旌招頻煩。克回其起然遐蹈之心。其旣致也。處以賓師之位。責以啓沃之任。致敬盡禮。與共天職。其或有事而歸也。招延之誠。終始如一。一召再召。誠意惻怛。改其長往之心而返其已稅之駕。此實明王碩輔上下同德。致治熙隆而垂耀簡策者也。臣等不必遠引前古。以我朝事言之。宣廟之於先正臣李珥孝廟之於先正臣宋時烈。禮賢之誠。逈出百王。方其謝歸也。皆以手書敦諭。示以心腹。懃懃懇懇。必致乃已。此實列聖之美事。而我朝之家法也。嗚呼。我殿下求治好賢之誠。遹追先志。自嗣服以來其於林下諸賢。恩招鄭重。誠禮備至。靡不庸極。何幸祭酒臣宋德相。以先正肖孫。私淑家訓。養德山林。蔚然爲山斗之望。感激恩私。憣然出山。羽儀明廷。則聖明之所倚毗。朝野之所想望。實復見先朝之盛事矣。及其屢登筵席。敷奏忠言。契合昭融。聖心傾例。殆將擧國以聽。嘉謨設施。可期次第而行。則此正明良相得。挽回三古之一大機會。而又是林下群賢茅茹彙征之秋也。是以參議臣金亮行。亦以丘園讀書。德望一體之賢。相繼登朝。竝袂聯武。周旋經幄。左右輔導。納吾君於唐虞。陶至治於熙鴻。不日可致。則一國臣民。擧皆翹首跂足。懽欣鼓舞。思見至化。古人所謂士曰時哉。民曰樂哉。此其日矣。不意宋德相。乃於冡宰陞拜之日。旋卽出城。徑歸鄕廬。臣等相顧失圖。不勝愕怡嗟惜之至。夫自古儒賢引退而自潔者。或因恩禮之少衰。或由踪地之不安。以爲卷懷色斯之計。而今時則不然。禮待之意。篤毗之誠。愈往而愈隆。朝著之上。有寅協共貞之喜。則宜無可引之義。而朝聞寵除。夕尋鄕路。便若一節妄世之士者。此雖出於大君子恬退巽辭之意。而臣等竊以爲。儒賢一渡漢水。復守東崗之陂。則今日君德之成就。將責於誰也。化理之更新。更望於誰也。士林將何所矜式。生民亦何由蘇息哉。噫嘻。德望如彼。忠藎如彼。聖明之倚毗。朝野之顒望。又如彼。則其不可一日去朝也明矣。而回長往之心。返旣稅之駕。亦不可一日少緩也。伏願殿下。更下十行溫諭。申復懇到。罄竭衷曲。責之以君臣之大義。勉之以民國之重任。至再至三。益加恩禮。繼遣近臣。使與之偕來。一如今春之爲。期於必致而後已。則儒賢以先正之孫。豈忍便訣我孝廟聖孫。而退修初服。徒自囂囂於畎畝之間而已哉。臣等且伏念。今日旣致之儒賢。決然謝歸。而殿下若不得更致。則顧彼在廷之儒賢。又雖欲謝歸。殿下將何以留之。未致之儒賢。殿下又將何辭以致之耶。今此一儒賢之去就。而關係甚重。更伏望我殿下。克盡在我之誠禮。復使遐蹈之心。幡然改圖。再造淸朝。以輔我堯舜之治。臣等無任千萬祈懇之至。答曰。省疏具悉。已諭於堂箚之批矣。